ཤིང་འབྲུག་༡༧༢༤ལོ་ནས་བཀའ་བློན་ནང་འཁྲུག་གི་བདེ་གཟར་བྱུང་བའི་དུས་ཟིང་སྐབས་སུ།ཁང་ཆེན་ནས་དང་ཕོ་ལྷ་བ་གཉིས་ཀྱིས་དགེ་ལུགས་པ་དར་ཐབས་དང་།ང་ལུམ་སྦྱར་གསུམ་གྱིས་རྙིང་མ་པ་དར་ཐབས་གཙོར་དམིགས་ཐོག་ནས་ཕན་ཚུན་འགལ་ཟླར་གྱུར་པའི་བཀའ་བློན་ནང་ཁུལ་གྱི་རྩོད་རྙོག་དེ་སྲིད་དབང་འཕྲོག་རྩོད་ཀྱི་ངོ་བོར་གྱུར་ཡོད།ཕོ་ལྷ་བར་མཚོན་ན་གྲུབ་མཐའི་ཕྱོགས་ཞེན་ལྟ་བུའི་གཡོ་ཐབས་སྤྱད་ནས་ལྷ་སའི་གཙུག་ལག་ཁང་གིས་མཚོན་པའི་གདན་ས་གསུམ་སོགས་ཀྱི་ལྷ་ཁང་འདུ་ཁང་ཁག་ཅིག་ཉམས་གསོ་དང་འབྲེལ་ཏེ་རྟེན་གསུམ་གསར་བཞེངས་བཅས་བྱས་པ་དང་།སྲིད་དོན་ཐད་ནས་མན་ཇུ་གོང་མ་ལ་སྤྲེལ་ལད་འཁྲབ་བཞིན་རྒྱབ་རྟེན་བཅོལ་བ་སོགས་བྱས་པའི་དབང་གིས་རང་ཉིད་ཀྱི་ཁ་གཏད་ང་ལུམ་སྦྱར་གསུམ་གྱིས་གཙོས་པའི་བོད་རིགས་མཐོ་རིམ་མི་སྣ་བཅུ་དགུ་མན་ཆིན་དཔུང་དམག་ལ་དམར་གསོད་བྱེད་དུ་བཅུག་ཡོད་ལ།དུས་མཚུངས་སུ་རང་ཉིད་ཀྱི་དབང་ཐོབ་འབའ་ཞིག་བརྟན་གནས་ཀྱི་ཕྱིར་དུ་ཨམ་བན་གྱིས་གཙོས་པའི་མན་ཇུའི་དཔུང་དམག་མང་པོ་བོད་དབུས་ལྷ་སར་གཏན་སྡོད་བྱེད་དུ་བཅུག་ཡོད།གནས་ཚུལ་དེའི་མཐའ་འབྲས་སུ་ཕྱིས་ཀྱི་རྩོད་རྙོག་མང་པོ་ཞིག་གི་གཞི་སྣ་ཡང་དྲངས་ཡོད།